luni, 10 decembrie 2007 
Poezii de Daniel Turcea 
Balada păsării 


vie Lumină 


venind, pe cale 


inima-mi cere 
pasăre lină 


sufletu-n lacrimi 
vrea, fără vină 
numai să-l apere 


numai să-l poarte 


sus 
peste moarte 


Poveste de iarnă 


cerul 


privindu-l 


dar sufletul? 


II 


aproape, departe 
în noapte 


voci 


Voci, în zăpadă 


poate sunt oameni 

acolo 

poate că ei au ajuns 

poate ne cheamă 

prin noapte 

de s-ar face iertare zăpada 
ce drumul ni l-a ascuns 


stelele 

morminte de îngeri 

atât de străini le-am ajuns 
de s-ar face iertare tot cerul 
ce chipul 

ni l-a ascuns 


vino 
dimineaţă, iubi-te-voi 
lumea pleoapele-şi va ridica 


să Te vadă 


vino în noapte, iubi-te-voi 
vino, acum 
în zăpadă 


Zid 


de cel ce are 

de tine 

de cuvântul 

de lumina 

privirii 

blânde sau 

de hrana ta 

mai multă lipsă 

nu-ţi întoarce faţa 

tu dăruind luminii te asemeni 
zidind, din nou, prin duhul gurii tale 
în oameni, suflete 

ca alte ceruri 


vrând miezul nopţii 

să se spulbere 

să-nceapă 

căci mai cumplit decât 

un cosmos negru 

îţi va fi sufletul, acoperit de vină 
şi-n locul unde lacrima se naşte 
străin, acolo, tainic eşti, durerea 


lui 
te va urma ca umbra 


fără să ştiu un zid cum te desparte 
de tine însuţi 

cel chemat 

şi lumea nu-i decât acest prilej, 
singurul, de a nu muri 


Extaz 


povară 

îti sunt 
lemn 

de răstignire 


îmi eşti cer 

mult iertând 
peste suflet 
iubire 


Racla de lumină 


viaţa-mi 
puţină 
trupul 
îngândurat 
îngroapă-le 
vii 


în lumină 


de-ar muri 
tot cenue 
în mine 
curat 


ţărâna 

şi gândul 
preaiubind 
le sfinţeşti 


să nu mai ştiu 
să nu mai ştiu 


dacă mai sunt 
sau doar Tu eşti 


viaţa-mi 
puţină 
trupul 
îngândurat 


uşor 
mi le-ngroapă 
de vii 

în lumină 


Epifania 


mai mult 

decât viaţa 

decât lumina 

Mângăietor 

mai sus 

mai adânc 

mai aproape 

cuvintele precum o torţă 

într-o mantie de flăcări, arzând 


II 


apă 

şi duh 
sânge 
şi apă 
cuvânt 
şi viaţă 
Cuvânt 
văz-duh 


III 


sunt pulberea drumului 
pleopapă 

aproape mormânt 

fie 

Iubirea 

în noi să înceapă 
sfânt, sfânt, sfânt 


Balada nunţii 


vin vestitorii 

ce la răscruce 

sună din corn, dulcele corn 
toată suflarea 

Mirele cheamă 

lasă-i, mai lasă-i 

ca-n moarte dorm 


iată-i 

se-adună 

au daruri multe 
bogată-n durere 
i-au pus cunună 
lacrima, gândurile 
să ni le-asculte 


acel vin 

i l-au adus 

când va fi larmă 
noapte cu stelele 
să ni-l adoarmă 


un pat de nuntă 
din lin măslin 

cu ţinte de-argint 
sus, pe un munte 
ce-l împlinim 


numai în aur 


ţesut curat 

Mirele, Mirele 
ne-a-ntâmpinat 
pleoapele, lacrima 
ne-a sărutat 


Întruparea 


picătura 
cea din rouă 
nimeni n-o vedea cum vine 


numai raza 
negrăită 
din vechime 


adâncime 
pogora într-însa 


rază 


de departe 
din vechime 


ce atinge 
înviază 
Taină 


mă cuceresc 
ţie 


crin, nor luminos 

Doamna noastră cea umbrită 
doar de har 

sufletului meu odihna 


cămară, cea nefăcută 
de omeneşti mâini 
pentr-un mir 

care pogoară 
pentru smirna 
care urcă 

pe cât arde 
grămăjoară 
pentr-un lemn 

de scorţişoară 

aşa lin 

amirosind 


Logos, izvorul 


(fragment) 


VI 


o, blândeţe 
cum vii lin, ca o lacrimă, luminând 


tu nu mai osândeşti, tu învii 


şi cine n-ar vrea să se întoarcă nevinovat 


dintre faptele sale ? 


ca dintr-o pajişte de crini ? 


o, bunătate 
şi ce alt drum spre desăvârşire 
acolo unde cerul se sfârşeşte ? 


atât de nou, atât de tainic 


în durere s-a cufundat ca-ntr-un râu 

şi era, vibrând 

până-n adâncuri, fiindcă nici o vină nu-i acoperea 
faţa şi simţurile 

şi ce jertfă e asemenea iertării ? 


iubire 
şi care altul ar putea fi izvorul vieţii 
pururi înviorând? 


O, ziua aceea, orbitoare! 


Etern acum 


ziua 

a opta 

fără sfârşit 
pogorându-se 
acum 

potirul se-aprinde ! 


ce nu văd 

ce nu trăiesc 

ce nu ştiu 

e viaţă 

ce nu văd 

e lumină 

lângă ochii mei 
lângă buzele mele 


şi sub pleoape 


acum | 


Rouă 


cu sete beau 


făptura Ta, de rouă 


Cântarea nopţii 


Iubirea 


ca o noapte de Paşti, făclii aprinde 
şi tot atâtea stele îi urmează 


drumul 
înspre casă 


e poate straiul de mireasă 


pe care dimineaţa l-ar cuprinde 
vezi, a venit 

şi nu eram 

acasă 

şi-acum ne caută tot cerul, dinainte 
şi stele vin spre noi 


o, prea frumoasă 


cântarea nopţii 
care ne cuprinde 


Ziua orbitoare 


viaţa 
acoperind totul 


viaţă 
viaţă 
viaţă 


marginile lumii, pocal, spumegând 


loc 
al jertfei 


II 


viaţă 

totul descoperind 

până la rădăcinile gândului 
până la ascunzişurile faptei 
până la şarpele veghind 

în jurul inimii, mai jos de gânduri 
cine 

vinovat 

n-ar cere pământului 

să-l ascundă de faţa 
focului întunecat 


grâu între pietrele morii 


strugure zdrobit în teasc 


cerul va arde 
în mâna 
desăvârşirii 


bucuraţi-vă 


inimi de prunci 


până la suflet 


se va vedea 


Poeme de dragoste (postume) 


” „atunci I se deschide cerul sau 


ochiul inimii, nu ştiu. Sau acesta mai 
mult decât acela.” 
Simeon Metafrast 


"De aş grăi în limbile oamenilor şi ale îngerilor iar dragoste nu am, făcutu-m-am aramă 
sunătoare şi chimval răsunător.” 
Sfântul Apostol Pavel, 1 Cor. 13,1 


Ce va fi 
I 


ce va fi când vei afla 

ce putere aveai, cât puteai făptui 

tu, cel hotărât 

prin naştere 

stăpân al lumii, omule, oricare 

la cer, la soare, la lună 

minunându-se 

cum firea apei nu se schimbă-n gheaţă 
asemeni sufletului ce-a ucis 

la secunde, la pământ 

la schimbări 

la firea lemnului ce înfloreşte 

asemeni celui purtător de jertfa împăcării 
punte peste cer 

din măslin 

cu untdelemnul bucuriei 

în toate vede rânduială 

gingăşie 

delicaţii atomi 


conglăsuirea 

culorile, formele, chipurile 
întoarcerea la aceleaşi, rămânerea în 
cele stricăcioase 

dar cel mai minunat 

lucrul, sămânţa 


II 

taina nepătimirii 

contemplarea nepătimaşă a lucrurilor 
nu urcă în orgoliu 

nu cade prin neştiinţă 

nu se abate prin lepădare şi ură 

nici prin iubire nesocotită şi patimi 
nici nu rămâne înăuntru prin lene 
nici înafară prin nepăsare 

aşa priveşte totul 

atunci vei privi la om minunându-te 
de chipul lui cel tainic 

de care nu ştie 

încă având hotar 

mintea ia forma lucrurilor cunoscute 
dar ajungând la cel fără chip 

se face fără chip 

şi cum ideile nu se răstoarnă una pe alta 
nu descoperă prin grai comoara 

iată ca să nu se creadă pe sine 
desăvârşit, are uitare şi neştiinţă 

cel muritor 

cu cel neînsufleţit 

se despart şi iar se vor 


uni 


spre mărturie 
ce puţin au trăit 
Poem de dragoste 


a privi 

a vedea 

cu sufletul 
fără veşminte 
a atinge 

a intra 

în taină 


II 


eram aproape 
eram înăuntru 


o uşă de lemn 

ne despărţea de lume. Zugrăvită 
cu feţe luminând în loc de stele 
blândeţea 

fără seamăn 

care iartă 

în mijloc, masă 

odihnind mormântul 

o cupă de argint 

cu înfiorare poartă 

lemn având lină tăcere 


drept frunze 
III 


carnea doare, se-nfioară 

mi-e sufletul puţin, aproape mort 
ţi-am fost potrivnic. Te-ai smerit. Te port 
în trup şi-n sânge 

cum cerurile n-au 

să-ţi fie cort 

atâta loc şi vreme 

nici lumină 

nici roua 

dimineţilor povară 

neînţelegând 

taina şi bucuria ce mă-nvinge 


gândurile ne sunt 
acoperământul 
inima 

ne-o însenină 
spăla-vom în lacrimi faţa sufletului 
lumina ce grăieşte 
lumină 

lumina ce-nţelege 
lumină 

lumina ce luminează 
lumină 


Poem despre iubire 


înţelepciunea pruncilor 

de-a pururi mângâiere 
bucuraţi-vă 

pe cei pe care nimeni nu-i iubeşte 
cu dragoste smerită îi iubeşti 
i-am văzut, aproape stingheri 
sfiindu-se de-atâta fericire 
printre muribunzi 

printre uneltele urii 

ei nu urau pe nimeni 

privirea lor de dincolo de moarte 
purificându-se 

în roua ce se prelinge 

pe obrazul cerului 

II 


nu, blândeţea nu-i slăbiciune 
şi se va vedea 
biruinţa celor ce n-au urât 


în faţa întregului cosmos 


Aici e poarta 


lumina serii 


şi-n adiere cum 

mereu preschimbă 

faţa sub care nu e, în grădină 
sufletul lumii prinţul rătăcit 

o, Lemuel, inima lui, atunci, în rugăciune 
Duhul implorând în limba florii 
ce lunecă desprinsă pe râul 
dinainte 

de a cădea şi de a nu mai fi 
doar locul gol 

şi vindecat, de cer 

dar vălul 

ce negrăit acoperă 

nu-l spuse 


II 


aici e poarta 

dincolo nu poţi fi iertat, ca îngerii, din clipa 
când El a fost bătut în cuie 

şi ziua Sa l-a văzut om, murind 

şi l-a primit pământul din mâna maicii Sale 
şi n-a mai fost durere asemenea nicicând 
şi nu mai era nimeni 

leproşii, morţii, ciungii, orbii şi îndrăciţii 
apostolii şi morţii chemaţi 

la viaţă, ce vor fi zis 

în cămara lor 

mirii din Cana 

III 

desăvârşirea Sa 

duminică era, a treia zi 


şi a-nviat, mărturisind, acum 

atât de greu cuvintele se leagă 

şi ce-i al meu îmi este împotrivă 
căci voi fi bun acum şi voi fi blând 
Despre neînserata iubire 


uimire numim acum 
adevăratul chip 

al firii 

şi minunea e o uşă 

în plinătatea razelor deschisă 
dar razele sunt numai 
numele 

şi urma 


şi slava-i lumina faţa — şi nici un om 
nu-l putea privi — asemenea 
unui mort înviat — bucuria 


cu faţa descoperită 


nu cu aripi trupeşti, ca o pasăre 
ci ale Duhului, prea uşor 
răpindu-se 


Poem de dragoste 
I 


mireasma, ca o privire de înger 
se-mprăştie 


şi fără de chip, ca să ne fie drag 
şi fără-nfăţişare, să ne putem uita 
II 


te rog, vino, frate 

din cort să ieşim 

în plină lumină, în ceruri de har 

cu nume de înger te chem iar şi iar 

nu trăim, n-am crezut, n-am murit în zadar 
III 


tot ce există e pentru tine dar 

puţin ţi s-a părut aceasta-n dar 

atât de mult El ţi-a dorit fiinţa 

încât mereu te vrea şi-ţi poartă suferinţa 
Marea dragoste 


arată-mi omul 

care poate duce, între zvâcnirea tâmplelor, 
sub pleoape 

sau în adâncul fără gând şi cuget 
în hăul firii 

veşnicia 

fără să se ardă, fără să strige şi 

să se revolte 

că nu o are şi că i-ai dat moarte 
om sunt, pe pământ 

şi ce-am ştiut m-a rătăcit sub soare 
şi ce-am dorit m-a urâţit sub lună 
şi ce-am văzut frumos am aruncat 
şi-n rana-abia deschisă am lovit 


şi ce era nevinovat 

am lovit până ce ruşinea 

acoperi cu vina ei şi şterse 
lumina ce-o-ndrăgisem, c-un cuvânt 
m-ai vindecat, cu aşezarea mâinii 
pe creştet, m-ai iertat 

în cuibul firii mele mi-ai adus 
această-mbelşugată-n rod avere 
cine-i să spună 

cine-i să cunoască 

şi cine, cine, cine mai ales 

să nu se bucure fiindcă a aflat 
taina ce-nconjură şi ţine cerul 
cum ţii un fulg 

în palmă, de zăpadă 


Din nou acum 


din nou acum, iarăşi trecea peste ape 
atât de blând, atât de liber era 

atâta bucurie şi atâta taină avea 
acum, din nou, ca la-nceputul Cărţii 


eu ştiu, eu cred, eu sunt fericit 
în clipa morţii va inunda lumina 
gustul ei e pe buzele mele 
bucuria ei e în mine 

atunci însă, vălul ei se va ridica 


Suferinţa 


a muri de o mie de ori într-o viaţă 
ca viaţa să înceapă în tine 
suferinţa, mi-a spus, ea curăţă ca o flacără 
iubita lui, suferinţa 

rugul ce-i luminează 

privirile 

nu te teme de spini 

nu deznădăjdui chiar dacă 

lumea se surpă 

şi cerul se năruie, viu 

este sufletul şi numai întunericul 
faptei mârşave l-ar putea înlănţui 
dar Viaţa ce-nconjură cerul 

mai mult decât orice dorise 

mai adevărată e decât sângele 
cum nu poţi gândi 

nici cunoaşte 

nici iubi. 


atâta revărsare a iubirii 

se poate doar trăi şi nu descrie 
e numai viaţă, nu e şi părere 
în el 

grăia 

luminând 

fericit era, l-am văzut 

fericit era 

acolo 


unde 

pentru mâinile mele şovăitoare 
era numai teamă 

o zidire din 

rouă şi lacrimi 

şi nimic 

nu-i putea lua 

pacea neînvinsă 


sunt ţări, dar mai ales locuri 
aşezări la marginea apelor 
un om 

gata să intre 

şi-n casă 

icoana 

sau numai un gest 

o mirare 


numai descrierea 
întregii lumi 

ar putea fi 
începutul 


martor splendorii 

vad, în adâncul tău 
simţi, sub oglinda 
oricărui lucru, de neatins 


dar cine poate a-ngropa lumina 
ce-nconjură cu apele-i un cer 

ca pe un nufăr care îţi deschide 
mulţimea lui de pleoape înăuntru 


fără vreme, deodată, uşor, numai suflet şi dor 
urma ca un înger prin aer, Cuvântul 

înafară ? înăuntru ? 

parcă apele mării-ncetară, parcă totul 

era peste fire 

numai ei 

şi-ntre ei pace şi taină, iubire 

nepătrunsă, desăvârşită 

iubire 


Asemenea dimineţii 


iată frumoasa, omeneasca înfrângere, la mare preţ 


dar eu unul sunt martor, eu am văzut 

acei oameni, blânzi, de neiînfrânt 

învățând nemurirea, cu ochii i-am privit. Suferinţa 
nu le mai putea micşora cu nimic 

fericirea 


sfârşitul lor e asemenea dimineţii 


vezi, 

vestitul astrolog, apărat de stele, friguros 
pustiit de noroc, nu era 

asemenea lor, nici yoghinul bătrân ce mi-a spus 
rănile da, însă sufletul 

eu nu-l pot vindeca 


va fi un timp ca un fruct 

când părăsindu-se 

labirint în străfulgerarea 

tainicei epifanii — seara tu 

veniseşi parcă de pretutindeni, din 
întreagă viaţa-mi, din lucruri 

din cenuşă, ca o iertare 

ca o-nviere, uitasem 

răul lumii, aşteptam 


Lumină, acum 

apără-mă de mine însumi 
apropie-te 

lumină, sfinţeşte 

ţărâna 

şi gândul 

nu eu 

ci tu 

trăieşte în mine 
neînvinsă 


crede şi cercetează, eu nu mă tem 


omul acesta sărac ce abia 
mai respiră 

bătrânul întristat care cere 
copilul, copilul şi toţi 
înfrânţii şi sărmanii lumii 


aşa cum 
calea pe răcoare 


moartea, de neasemuit a fiecăruia 
propria-i moarte 
adevărul şi fapta înflorind răsărea 


nouă şi pururea nouă e calea virtuţii, 
să nu ai 
jalea celui ce crede în rouă 


dacă e atât de amar 

şi de searbăd, aminteşte-ţi 

cum numai apropiindu-te nu vei cunoaşte 
de-atâta lumină nici clipa 

morţii altfel decât 

o fără de nume 

bucurie, apropie-te 


Nor, peste ceruri luminând 


Nor, peste ceruri luminând 
gustul 

adevărat al vieţii, veşnicia 

şi stea 

ce din pământ răsari, Curată 
şi izvorând din tine 

vechiul Soare 

smerindu-se 

în chip de vin şi pâine 
buzele mele-l sorb cu teamă 
cu gustul lacrimii îngemănat 


pe chipul omenesc 
obraz al lumii 


pasăre, pasăre şi ca un stâlp de foc 
mai înalt decât cerul. 


Iubirea, răsărind începuse 


iubirea răsărind începuse 
s-o vadă în inimă, stânca 
cea necuvântătoare, se sfarmă şi 
ca-n pustie odinioară apa a 
izbucnit, vie, inundând 

răul din mine 

bucură-te, va veni 

în sfârşit 

clipa, ca o uşă 

larg deschisă în 

lumină 


cine se poate apropia 
de tine, cel 

cu adevărat 

înger 

ajută-mi 

să te văd 


Murim pentru a nu muri 


murim pentru a nu muri 

ori vom arde de tot pe rugul însetării 
jertfă de taină fiind 

mistuindu-ne-n duh 

pentru a fi pururea vii 

murim spre viaţă 

sau murim spre moarte 


se veştejesc şi pier, nu voi cânta 
nu voi cânta nicicând frunzele toamnei 


cele ce se veştejesc şi pier 

toamnă a lucrurilor 

nici ziua 

când stelele se vor prăbuşi într-o vreme a lor 
deasupra adâncului 

nu aceste lucruri le voi iubi 

şi nu voi dori sufletului meu 

strălucirea pietrelor, nici lauda 

nici valurile 

ce moarte sunt, lăcaşuri de morţi 

când un Egipet de piatră înalţă 

imense sarcofage cu nimic mai de preţ 
decât paşii pe nisipuri 

e o durere desigur 

a-nfrângerii 

Ca şi cum trupul ce doare şi plânge 


de-ar fi imens, din granit 

ar fi veşnic 

cum ne-am putea amăgi 

când nici cei ce lucrau în deşert 
nu mai credeau în nimic 

nu mai credeau şi ştiau 

ştiau 

că zidesc o ruină 

cu o voluptate a morţii 


Egipet al fricii 


II 


dar iată 

Cuvântul ce n-a asfinţit li se-arată 
celor începători în chip de rob şi tată 
celor ce-l pot urma 

pe muntele înalt al schimbării 

sale la faţă 

în adevăr şi viaţă 


Când Cuvântul în noi se arată 
aşa luminând, aşa clar 

şi faţa Lui străluceşte ca soarele 
atunci hainele lui se fac albe 

şi hainele sunt cuvântul 

bunei vestiri a biruinţei 
desăvârşite 

asupra morţii 


